Оркестрым дэхуарзэу
Темыркъан Юрэ и цIэр зезыхьэ симфоние макъамэм и дунейпсо фестивалым хыхьэу Налшык къэкIуащ ОперэщIэ театрымрэ Урысейм и Театр Инымрэ я солист Ладюк Василий. Абы и концертыр къыщызэIуахым, КъБР-м щэнхабзэмкIэ и министр Фырэ Руслан къыбгъэдэкI тхыгъэу къызэджам итт фестивалыр ар зи щIыхькIэ ирагъэкIуэкI ди хэкуэгъу цIэрыIуэ Темыркъан Юрэ илъэс 75-рэ зэрырикъум зэрырагъэхьэлIар.
«Ди цIыхухэм ялъэгъуащ, псалъэм папщIэ, Рахманинов Сергей и цIэр зезыхьэ триом, «Ла Скала» театрым и уэрэджыIакIуэ, сопранэ Мапели Сильвие, кларнетист Дельмастро Сержио сымэ я зэфIэкIыр, иджы Ладюк Василий и гуащIэм щыгъуазэ защIыфынущ», — жиIащ министрым.
ГъуазджэхэмкIэ Кавказ Ищхъэрэ къэрал институтым фестивалым щыщу къыщызэIуахащ Темыркъан Юрэ и сурэтхэм я гъэлъэгъуэныгъэр, «Оркестрым дэхуарзэу» зыфIащар. Апхуэдэуи студентхэр, егъэджакIуэхэр, хьэщIэхэр едэIуащ КъБР-м и Къэрал филармонием и симфоние оркестрым, Урысей Федерацэм и цIыхубэ артист Темыркъан Борис зи пашэм. ГъуазджэхэмкIэ институтым Щэнхабзэмрэ гъуазджэхэмкIэ и колледжым щекIуэкIа концертым хэтащ институтым и хорыр, уэрэджыIакIуэхэу Гуазэ Тимур, Абэнокъуэ Рустам, Жабоевэ Замирэ, КIуащ Залинэ сымэ.
Пшыхьым щыIуащ чех композитор цIэрыIуэ Мича Франтишек и симфониемрэ Гайдн Йозеф и ораториемрэ.
ЗэIущIэр гуапэу икIи гукъинэжу екIуэкIащ, фестивалым адэкIи къыпащэ.
ИСТЭПАН Залинэ.
